BA ตั้งเป้ารายได้ปีนี้โต 10% – กำไรใกล้เคียงปีก่อน หลังราคาน้ำมันขึ้น
BA ตั้งเป้ารายได้ปี 60 โต 10% ตามจำนวนผู้โดยสาร แต่คาดกำไรใกล้เคียงปีก่อน หลังราคาน้ำมันขึ้น-การแข่งขันรุนแรง
27 ม.ค. 2560

บริษัท การบินกรุงเทพ จำกัด (มหาชน) หรือ BA ผู้บริหารสายการบินบางกอกแอร์เวย์ส เปิดเผยว่า บริษัทตั้งเป้ารายได้ปี 60 เติบโต 10% จากปี 59 ตามการเติบโตของจำนวนผู้โดยสารที่คาดว่าเพิ่มขึ้น 13-15% มาเป็น 6.6 ล้านคน จาก 5.7 ล้านคนในปี 59 พร้อมคาดว่าปีนี้ อัตราส่วนบรรทุกผู้โดยสาร (load factor) จะสูงขึ้นมาที่ 72% จากปีก่อนอยู่ที่ 69% ขณะที่กำไรสุทธิปี 60 คาดใกล้เคียงปี 59 ปัจจัยหลักมาจากราคาน้ำมันที่ปรับตัวสูงขึ้น และมีการแข่งขันราคารุนแรง 
บริษัทวางกลยุทธ์ขยายเส้นทางบินในแถบอาเซียน, จีน และอินเดียเพิ่มขึ้น เพราะเป็นตลาดที่มีศักยภาพสูง และเตรียมเปิดจุดบินใหม่ไปจีนเน้นเมืองเศรษฐกิจ เริ่มบินก.พ.60 ประเดิมเส้นทาง กรุงเทพ – กวางโจว ส่วนเส้นทางกรุงเทพ-ฉงชิ่งบินมี.ค.60 พร้อมเพิ่มความถี่เส้นทางบินเดิม เขื่อตลาดจีนยังเติบโตได้อีก และนโยบายรัฐส่งเสริมการท่องเที่ยวเข้มข้นต่อเนื่องหนุนนักท่องเที่ยวเติบโต
ปีนี้จะรับมอบเครื่องบินเพิ่มอีก 5 ลำ ใช้เงินลงทุนราว 1.2 พันล้านบาทจากงบลงทุนทั้งปี 2.5 พันล้านบาท ทำให้จำนวนฝูงบินสิ้นปี 60 อยู่ที่ 39 ลำ พร้อมกันนั้นยังเดินหน้ากลยุทธ์สร้างพันธมิตรสายการบินที่ทำการบินร่วม (Code Share) ปีนี้เจรจาเพิ่มอีก 2-3 สายการบิน